  Анжелика Тихонова корреспондент Удмуртилы йӧскалык кадръёсты дасянъя ужпумъёсты ӝутӥзы 31-тӥ толшоре «Удмурт Кенеш» огазеяськонлэн исполкомезлэн кенешоназ. Али со пумысен валатэт (положение) кылдытон бордын ужало, ивортэ «Удмуртия» агентстволэн корреспондентэз. Исполкомлэсь ёзчиоссэ валатэтэн тодматӥз но йӧскалык кадръёслэн кулэлыксы сярысь вераськиз Калык возёсъя но кун службая Росси академилэн Ижкарысь ёзэтысьтыз кафедралэн кивалтӥсез, экономика тодосъя кандидат Александр Скобкарёв. «Кадръёсъя шугъяськонмы вань. Кун Кенеше быръёнъёс ортчо гинэ, учкиськом, нош удмуртъёс ӧвӧл. Яке туж ӧжыт. Но мед луозы шуыса потэ ук», — мылкыдзэ шараяз со. Валатэтъя йӧскалык кадръёсты вань удысъёслы дасяны кулэ: мерлык, экономика, политика, творчество. Йӧскалык кадръёсъя резерве шедён понна  конкурс пыр ортчыны кулэ. Отчы пыриськыны быгато «Удмурт Кенеш» огазеяськонлэн ёрос но кар ёзэтъёсыныз, элькун огазеяськонъёсын, федерал огазеяськонъёслэн улосвыл ёзэтъёсынызы ӵектэм адямиос. Собере резерве шедем муртъёсты дышетонъёс радъяськозы.  «Куинь толэзь кошкоз асьмеос йӧскалык кадръёсъя резерв кылдытыны мед быгатом шуыса. Исполкомен пумкылъян кутонысен, кар, ёрос исполкомъёс пумкылъян кутонысен. Ёрос но кар ёзэтъёс, мон туж оскисько, та уж борды итӥськозы шуыса. Ӵапак соос ужалозы огазеяськонъёсын, интыысь аскивалтэтъёсын. Соос ас резервъёссэс кылдытозы но конкурсэ пыриськыны адямиоссэс ӵектозы», — шуиз Александр Скобкарёв. Исполкомлэн ёзчиосыз та уж туж кулэ шуыса пусйизы но ас мылкыдъёссэс шараязы. Кылсярысь, валатэтэз кар но ёрос ёзэтъёслы сяна, муниципал кылдытэтъёслэн тӧрооссылы но келяны ӵектӥзы.  Тодэ вайытом, исполкомлэн кенешоназ озьы ик тодмо луиз XX Герд лыдӟонъёслэн радъяськон интызы но нуналзы: элькун ужрад Пичи Пурга черкогуртын 16-тӥ тулыспалэ ортчоз. Со сяна, ивортэмын вал «Удмурт Кенеш» огазеяськонлэн выль нимлыко сайтэз 10-тӥ тулыспалэ ужаны кутскыны быгатоз шуыса. Тегъёс: Ижкар Удмуртия УдмуртКенеш удмуртъёс Мерлык ужасьёс  